Üks mees arvas, et tema õnnetäht on teise poolkera taevas. Kuni ta elab põhjapoolkeral, seni ei pääse õnn tema juurde. Ta otsustas kolida lõunapoolkerale. Aga kõigepealt läks ta reisile, et kontrollida, ega see täht ei ole ära kustunud. Kui täht oleks kustunud, ei oleks lõunapoolkerale kolimisel mõtet olnud, sest seal oleks olnud  veel eriti kurb. Mehe reis pidi kestma kolm päeva, aga kogu selle aja oli taevas pilves. Nii ei saanud ta täit selgust tähe olemasolus. Ta mõtles, et kui tal oleks lõunapoolkeral õnne, siis oleks tal õnnestunud sinna sattuda pilvedeta ajal. Aga viimasel päeval tuli talle mõte, et võiks kohalikelt küsida. Ta küsis ühelt vastutulijalt: "Vabandage, kas te olete taevas märganud ühte erilist tähte?" Kohalik vastas, et kõik tähed on erilised. Mees küsis, et aga ühte eriti erilist. Kohalik ütles, et ükskord ta nägi  langevat tähte. Mees küsis, et sellega on siis tema õnnetäht juba langenud. Kohalik ütles, et see täht tõi just õnne, ta soovis tähte nähes saada loteriivõitu ja võitiski reisi põhjapoolkerale. Mees küsis, mis seal põhjapoolkeral nii head on. Kohalik vastas, et seal on rohkem tähti. Mees ütles, et see ajab eriti vihale, kui tähti on palju, aga kõik on kasutud. Ta sõitis põhjapoolkerale tagasi. Seal oli vahepeal tema majja meteoriit langenud. Ta ütles: "Ma ei teadnudki, et õnnetähest vastassuunas jääb  õnnetusetäht."